I/S Fælles Forbrænding i Hobro har tidligere sendt alt gipsaffald til Thüringen i Tyskland. Men det er slut nu. Miljøstyrelsen vurderer nemlig, at det ikke er tilstrækkeligt sikkert overfor miljøet. Men Miljøstyrelsen medgiver dog, at der er tale om nyttiggørelse og ikke deponi af gipsaffaldet, og derfor er det ifølge EU-lov ikke ulovligt. Det er altid en afvejning af hvilke omkostninger, man skal binde i en lokal genanvendelse i Danmark i forhold til de omkostninger, der er ved at nyttiggøre produktet i et naboland. - Jeg forstår godt de mennesker, der kan finde det besynderligt, at køre gipsaffaldet til Tyskland frem for at genanvende det i Danmark, men vi har nu engang valgt denne løsning, da den af Miljøstyrelsen var kendt lovlig, og den var væsentligt billigere for os og dermed for vores borgere, som jo er med til at finansiere løsningen gennem kommunens gebyropkrævning, udtaler Heine Munk, der er direktør for I/S Fælles Forbrænding, i en pressemeddelelse.

Referat:
Forbrændingen i Hobro sender foreløbigt ikke mere gipsaffald til Tyskland.